U-I-122/93
Natisni
Opravilna št.:
U-I-122/93
Datum odločitve:
23. 6. 1993
Objavljeno:
OdlUS II, 59
ECLI:
ECLI:SI:USRS:1993:U.I.122.93
Akt:
Odredba Izvršnega sveta Skupščine mesta Ljubljana o spremembi in dopolnitvi odredbe o določitvi najvišjih cen (Ur. list RS, št. 11/93 - 456), označeni s št. 70/3-1993, z dne 23/2-1993 Odredba istega izvršnega sveta o spremembi in dopolnitvi odredbe o določitvi najvišjih cen (Ur. list RS, št. 11/93 - 458) označeni s št. 70/5-1993, z dne 23/2-12993

Odredba istega izvršnega sveta o spremembi in dopolnitvi odredbe o določitvi najvišjih cen (Ur. list RS, št. 11/93 - 459), označeni s št. 70/6-1993, z dne 23/2-1993
Izrek:
Pobuda za oceno zakonitosti izpodbijanih odredb se ne sprejme.
Evidenčni stavek:
Ustavno sodišče ni pristojno, da odloča o ustavnosti in zakonitosti predpisov, ki so prenehali veljati pred vložitvijo predloga ali pobude.
Geslo:
Nepristojnost ustavnega sodišča za oceno zakonitosti predpisov, ki so prenehali veljati.
Zveza potrošnikov Slovenije kot pobudnik pred ustavnim sodiščem.
Pravna podlaga:
Ustava 1974, 7. tč. 2. odst. 411. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
Opomba:
Zadeva je vsebinsko povezana z zadevo U-II-119/93. V tej zadevi je ustavno sodišče na seji dne 23/6-1993 odpravilo nekatere določbe odredbe o določitvi najvišjih cen (Ur. list RS, št. 15/93). Na isti seji je ustavno sodišče ustavilo postopek za oceno ustavnosti in zakonitosti odredbe o določitvi najvišjih cen (Ur. list RS, št. 57/92, 59/92, 5/93 in 11/93).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Zveza potrošnikov Slovenije, Ljubljana
Datum vloge:
27. 5. 1993
Vrsta odločitve:
sklep
Vrsta rešitve:
nesprejem pobude
Dokument:
US16706
Dokument v PDF obliki:
U-I-122-93.pdf
110 KB
Prenesite datoteko
U-I-122/93-6
23/6-1993
S K L E P
Ustavno sodišče je na seji dne 23/6-1993 obravnavalo pobudo Zveze potrošnikov Slovenije, Ljubljana in
s k l e n i l o :
Ustavno sodišče pobude ne sprejme in ne začne postopka za oceno zakonitosti:
a) odredbe o spremembi in dopolnitvi odredbe o določitvi najvišjih cen (Uradni list RS, št. 11/93 - 456), označeni s št. 70/3-1993;
b) odredbe o spremembi in dopolnitvi odredbe o določitvi najvišjih cen (Uradni list RS, št. 11/93 - 458), označeni s št. 70/5-1993 in
c) odredbe o spremembi in dopolnitvi odredbe o določitvi najvišjih cen (Uradni list RS, št. 11/93 - 459), označeni s št. 70/6-1993, ki jih je sprejel Izvršni svet Skupščine mesta Ljubljane na seji 23/2-1993.
O b r a z l o ž i t e v
Zveza potrošnikov Slovenije je z vlogo z dne 26/5-1993 predlagala, naj ustavno sodišče oceni zakonitost odredb, ki so navedene v izreku sklepa. Svoj predlog utemeljuje z navedbo, da je s temi odredbami Izvršni svet Skupščine mesta Ljubljane zvišal cene za odvoz smeti in odpadkov, cene za dovedeno vodo in cene za daljinsko ogrevanje kljub temu, da je določanje cen teh komunalnih storitev v pristojnosti vlade. Ugotovitev, ali so odredbe zakonite, je nujna, saj je javno podjetje Vodovod-kanalizacija že z marcem začelo uveljavljati višje cene; potrošnikom, ki niso hoteli plačati povišane cene, pa je javno podjetje odklapljalo vodo. Zato pobudnica v interesu varstva potrošnikov prosi, naj ustavno sodišče predlog obravnava prioritetno. Vlogo Zveze potrošnikov Slovenije je ustavno sodišče obravnavalo kot pobudo. Na podlagi 7. člena ustavnega zakona za izvedbo ustave Republike Slovenije in ob uporabi 7. točke drugega odstavka 411. člena ustave iz leta 1974 namreč lahko s predlogom začne postopek pred ustavnim sodiščem le tista organizacija, katere pravica, določena v ustavi ali v zakonu, je prizadeta. V obravnavanem primeru pa ne gre za pravico organizacije, temveč za pravice njenih članov, potrošnikov oziroma uporabnikov komunalnih proizvodov in storitev. Pri odločanju o utemeljenosti pobude pa je ustavno sodišče ugotovilo, da za odločanje o zakonitosti v izreku sklepa navedenih odredb ni pristojno. Ustavno sodišče odloča le o zakonitosti tistih predpisov, ki so veljavni. Izpodbijane odredbe pa so prenehale veljati že dne 1/4-1993, torej že pred vložitvijo pobude, z uveljavitvijo nove odredbe o določitvi najvišjih cen (Uradni list RS, št. 15/93), kar je določeno v 3. členu te odredbe. O njeni zakonitosti pa odloča ustavno sodišče v posebnem postopku v zadevi U-II-119/93, začetem na predlog dr. Davorina Kračuna, ministra za ekonomske odnose in razvoj.
Ustavno sodišče je sprejelo ta sklep na podlagi 7. člena ustavnega zakona za izvedbo ustave Republike Slovenije ob uporabi 15. člena zakona o postopku pred Ustavnim sodiščem SRS (Uradni list SRS, št. 39/74 in 28/76).
P r e d s e d n i k
dr. Peter Jambrek